text: Torsdag fik Tønder ny borgmester efter Rudebeck
  26 maj 2016 kl. 15.14
  Tønders nye borgmester blev indsat sidst på eftermiddagen. TV SYD sendte direkte derfra her på sitet.
  Torsdag klokken 17.30 fik Tønder officielt ny borgmester efter Laurids Rudebeck, som døde pludseligt i sit hjem den 10. maj.
  Den nye førstemand i marskbyen hedder Henrik Frandsen, og han har et enigt Venstre bag sig. Rokeringen i byrådet berører således udelukkende Venstre. Ny 2. viceborgmester efter Henrik Frandsen bliver Preben Linnet fra Daler.
  Indsættelsen af den nye borgmester begyndte med et minuts stilhed kl. 17.30. TV SYD sendte live derfra her på sitet. Se et klip lige her:
  Henrik Frandsen er 55 år, landmand og svineavler fra Skærbæk. I 2009 var han i spil som Tønders borgmester, men trak sig inden valget, som gik til nu afdøde borgmester Laurids Rudebeck.
  I 2012 tabte han kampen om formandsposten i Landbrug og Fødevarer til den nuværende formand Martrin Merrild, hvorefter han trak sig som næstformand.
  I 2013 blev han valgt til folketingskandidat for Venstre i Tønderkredsen.
  Henrik Frandsen har siddet i økonomiudvalget i Tønder Byråd siden 2013.
  